
PROIECT DE HOTĂRÂRE
privind aprobarea garantării unei finanţări rambursabile interne în valoare de 7,3 milioane euro pentru achiziţionarea a 50 de troleibuze

În temeiul prevederilor art. 36. alin. (2) şi alin. (4) lit. b), ale art. 45 alin. (2), art.63 alin. (1) lit.c) şi alin. (4) lit.c), precum şi ale art. 115 alin. (1) lit.b), alin. (3), (5) şi (6)  din Legea Administraţiei Publice Locale nr. 215/2001,

având în vedere prevederile Ordonanţei de Urgenţă a Guvernului nr. 64/2007 privind datoria publică, cu modificările şi completările ulterioare, coroborate cu cele ale cap. IV din Legea nr. 273/2006 privind finanţele publice locale, cu modificările şi completările ulterioare, precum şi cu cele ale Hotărârii Guvernului nr. 9/2007 privind constituirea, componenţa şi funcţionarea Comisiei de autorizare a împrumuturilor locale, cu modificările şi completările ulterioare;


ţinând seama de prevederile art. 41 alin.(4) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare,

luând în considerare prevederile art.9 pct.8 din Cartea Europeană a Autonomiei Locale, adoptată la Strasbourg la 15 octombrie 1985, ratificată prin Legea nr.199/1997,


ţinând seama de prevederile art. 942 şi următoarele din Codul Civil, referitoare la contracte sau convenţii,


luând act de:

a) referatul de aprobare prezentat de către Primarul Municipiului Timişoara în calitatea sa de iniţiator, înregistrat sub nr. SC2008-7500/08.04.2008; 
b) raportul compartimentului de resort din cadrul aparatului de specialitate al Primarului, înregistrat sub nr. SC2008-7500/08.04.2008; 
c) raportul Comisiei de Specialitate a Consiliului Local,

            având în vedere prevederile Hotărârii Consiliului Local nr. 369 din data 30.10.2007,


constatând necesitatea de a asigura resursele financiare pentru realizarea investiţiilor publice de interes local, a căror notă de fundamentare a fost aprobată prin Hotărârea Consiliului Local nr.36/13.02.2007.
Consiliul Local al Municipiului Timişoara adoptă prezenta hotărâre.
Art.1. - Se aprobă garantarea unei finanţări rambursabile interne în valoare de 7,3 milioane euro, cu o maturitate de 7 ani.

Art.2. - Garantarea finanţării rambursabile interne prevăzută la art.1 se face pentru realizarea investiţiilor publice de interes local privind achiziţionarea a 50 de troleibuze, pentru transportul public local.

Art.3 -  Din bugetul local al Municipiului Timişoara se asigură integral plata :

a) serviciului anual al datoriei publice locale;

b) oricăror impozite şi taxe aferente realizării obiectivelor de investiţii de interes local;

c) alte cheltuieli neeligibile ale finanţării rambursabile interne menţionată la art.1.

Art.4 – (1) Pe întreaga durată a serviciului datoriei publice locale, ordonatorul principal de credite are obligaţia să publice pe pagina de internet a Primăriei Municipiului Timişoara următoarele date:
a) hotărârea Comisiei de autorizare a împrumuturilor locale, precum şi orice modificări şi/sau completări ale acesteia;

b) valoarea finanţării rambursabile garantate în valuta de contract;

c) gradul de îndatorarea Primăriei Municipiului Timişoara;
d) durata serviciului datoriei publice locale, cu precizarea perioadei de graţie şi a perioadei de rambursare a finanţării rambursabile;

e) dobânzile, comisioanele şi orice alte costuri aferente fiecărei finanţări rambursabile;
f) plăţile efectuate din fiecare finanţare rambursabilă.


(2) Datele prevăzute la alin. (1) se actualizează în prima decadă a fiecărui trimestru pentru trimestrul expirat, sub sancţiunile prevăzute de lege.
Art.5 - Cu aducerea la îndeplinire a prezentei hotărâri se însărcinează Primarul Municipiului Timişoara

Art.6 - Prezenta hotărâre se comunică, prin intermediul  Secretarului Municipiului Timişoara, în temeiul prevăzut de lege, Primarului Municipiului Timişoara şi Prefectului Judeţului Timiş şi se aduce la cunoştinţă publică prin publicarea în ziarul Monitorul Primăriei Municipiului Timişoara precum şi pe pagina de internet www.primariatm.ro.

Preşedinte de şedinţă,

                              
Contrasemnează,

Consilier  


                         SECRETARUL MUNICIPIULUI                                                                                       TIMIŞOARA

         IOAN COJOCARI

